МИНИСТЕРСТВО НА

ВЪТРЕШНИТЕ РАБОТИ

София 1000, ул. „Шести септември“ № 29,

рег. № 8121р-19885, екз. № 1

26.10.2026 г.

ОБЯВЛЕНИЕ

На основание чл. 10а, ал. 2 от Закона за държавния служител, чл. 14 от Наредбата за провеждането на конкурсите и подбора при мобилност на държавни служители (НПКПМДСл), т. I от МЗ № 8121з-1065/24.06.2026 г. за възлагане на правомощия на орган по назначаването по служебното правоотношение с държавните служители по чл. 142, ал. 1, т. 2 от Закона за Министерството на вътрешните работи и заповед № 8121К-15700/21.10.2026 г., обявявам конкурс за заемане на 1 (една) вакантна длъжност:
ГЛАВЕН ЮРИСКОНСУЛТ 
в сектор „Правно-нормативна дейност“ при дирекция „Миграция“ – МВР, 
длъжностно ниво: 6, съгласно Класификатора на длъжностите в администрацията, наименование на длъжностното ниво: експертно ниво 2
I. Минимални и специфични изисквания за длъжността:

1. Минимална образователно-квалификационна степен: „Магистър“; 

2. Професионална област: Социални, стопански и правни науки, съгласно т. 10 от Приложение към чл. 108 от Правилника за устройството и дейността на МВР;

3. Професионално направление: „Право“, съгласно т. 10 от Приложение към чл. 108 от Правилника за устройството и дейността на МВР;

4. Придобита юридическа правоспособност;

5. Професионален опит: 3 години или III младши ранг;
6. Да притежават или да получат разрешение за достъп до класифицирана информация съгласно Закона за защита на класифицираната информация (ЗЗКИ) до ниво на сигурност „Строго секретно“, определено на основание чл. 37, ал. 1 от ЗЗКИ в списък на длъжностите, за които се изисква достъп до съответното ниво на класифицирана информация, представляваща държавна тайна.
7. Валиден резултат от успешно издържан тест за почтеност.
Съгласно чл. 10д, ал. 4 от ЗДСл, актът за назначаване се издава в 14-дневен срок от по-късната от двете дати: на удостоверяване или получаване на валиден резултат от успешно издържан тест за почтеност и на получаване на разрешението за достъп.

Съгласно § 20 от Преходните и заключителни разпоредби към закона за изменение и допълнение на ЗДСл, не се провежда тест за почтеност до осигуряване на техническо обезпечаване за това, но не по-късно от 1 декември 2026 г.

ІІ. Начин за провеждане на конкурса:

1. Решаване на тест за познания от професионалната област на длъжността и относно администрацията, в която е конкурсната длъжност;

2. Интервю.

III. Необходими документи за участие в конкурсната процедура:

1. Писмено заявление за участие в конкурса по образец, съгласно Приложение № 3 към чл. 17, ал. 2 от НПКПМДСл;

2. Декларация по чл. 17, ал. 3, т. 1 от НПКПМДСл - по образец;

3. Копия от документи за придобитата образователно-квалификационна степен, допълнителна квалификация и правоспособност, които се изискват за длъжността. Ако дипломата на кандидата за придобито в Република България образование е вписана в Регистъра на завършилите студенти и докторанти, в заявлението се посочват номер, дата и издател на дипломата, а ако документът за признаване на придобитото в чужбина образование е вписан в регистрите за академично признаване на Националния център за информация и документация, в заявлението се посочват номер, дата и издател на документа за признаване, като копие на диплома не се прилага;

4. Копие на удостоверение за юридическа правоспособност;

5. Копия от документи, удостоверяващи продължителността и областта на професионалния опит;

6. Копия от документи за придобит ранг, при наличие на такъв;

7. Копия на други документи, които са свързани с изискванията за заемането на длъжността.

Кандидатите следва да имат предвид обстоятелствата посочени в чл. 7, ал. 2 и чл. 7б от ЗДСл, както и задължението им при класиране да представят необходимите документи за проучване и издаване на разрешение за достъп до класифицирана информация съгласно ЗЗКИ и Правилника за прилагане на ЗЗКИ.

Българските граждани, които са преминали срочна служба в доброволния резерв по чл. 59, ал. 1 от Закона за резерва на въоръжените сили на Република България, се ползват с предимство при кандидатстване за работа в държавната администрация при постигнати равни крайни резултати от проведената процедура.

ІV. Място и срок за подаване на документите за участие:

Подаването на заявлението и приложенията към него се извършва лично от всеки кандидат или чрез пълномощник. Документите може да се подават и по електронен път на електронна поща: migration@mvr.bg, като в този случай заявлението по чл. 17, ал. 2 и декларацията по чл. 17, ал. 3, т. 1 от НПКПМДСл следва да бъдат подписани от кандидата с електронен подпис. 

Срокът за подаване на документите е 10 (десет) дневен, считано от датата на публикуване на обявлението за конкурса, в сектор „Човешки ресурси“ при дирекция „Миграция“ - МВР, на адрес: гр. София, бул. „Княгиня Мария Луиза“ № 48, всеки работен ден от 08:30 ч. до 12:00 ч. и от 13:00 ч. до 17:00 ч. 

Телефон за справки и допълнителна информация – 02/9822840.

При подаване на документите по електронен път кандидатите следва да проверяват статуса на същите на горепосочения телефонен номер.

V. Описание на длъжността, съгласно длъжностната характеристика:

· Осъществява процесуалното представителство на дирекция „Миграция“ по административни, граждански, наказателни и изпълнителни производства до приключването им във всички инстанции, както и извършва съдопроизводствени действия;

· Съгласува за законосъобразност индивидуални административни актове, издавани от директора на дирекция „Миграция“ по реда на Закона за чужденците в Република България, Закона за влизането пребиваването и напускането на Република България на гражданите на ЕС и членовете на техните семейства;

· Участва в изготвянето на проекти и становища по нормативни актове;

· Оказва правна помощ на ръководството и на структурните звена в дирекция „Миграция”;

· Извършва сравнително-правни изследвания и правно-аналитична дейност;

· Съгласува за законосъобразност и дава становища по договори, сключвани от директора на дирекция „Миграция”;

· Оказва правна помощ на звената „Миграция“ по направление на дейност;

· Организира проучване на резултатите от прилагането на нормативните актове и изготвя предложения до ръководството за усъвършенстването им или за вземане на мерки за правилното им прилагане;

· Разработва проекти на рамкови позиции и участва в работните заседания по въпросите, които се разглеждат от Европейския съвет, Съвета на Европейския съюз и неговите спомагателни органи, както и в процеса на комитология по въпросите на миграцията и убежището;

· Съгласува за законосъобразност тръжни процедури по Закона за държавната собственост и издаваните от директора на дирекция „Миграция“ административни актове в качеството му на възложител по Закона за обществените поръчки;

· Взема участие в комисии, назначени по реда на Закона за обществените поръчки;

· Изготвя становища по въпроси, свързани с предоставените за управление на структурата имоти и вещи-държавна собственост;

· Съгласува за законосъобразност проектите на административните актове, издавани от директора на дирекция „Миграция“ във връзка с управлението на човешките ресурси (трудови договори, допълнителни споразумения, заповеди и др.);

· Взема участие в комисии по проверки и установяване на обстоятелствата по налагане на дисциплинарни наказания, съгласува заповедите за налагане на дисциплинарни наказания;

· Взема участие в конкурсни комисии по ЗДСл и по ЗМВР;

· Участва в изпълнението на проекти или програми, съфинансирани от Европейския съюз или финансирани от други държавни, международни финансови институции и други донори, по които бенефициент или партньор е дирекция „Миграция“;

· Изпълнява и други дейности в рамките на предоставените му правомощия, възложени му по съответния ред.

VI. Граници (от - до) на заплатата, определена за длъжността за степен 1 - от  620,20 евро до 1207 евро, съгласно Наредба за заплатите на служителите в държавната администрация.

При назначаване на кандидата спечелил конкурса, се определя основна месечна заплата по Приложение № 1 към Наредбата за заплатите на служителите в държавната администрация и съгласно Вътрешните правила за заплатите на държавните служители по чл. 142, ал. 1, т. 2 от ЗМВР.

VІІ. Оповестяването на конкурса, списъците и други съобщения във връзка с конкурса да бъдат обявени на електронната страница на дирекция „Човешки ресурси” - МВР.

Копие от обявлението да се изпрати на дирекция „Човешки ресурси” – МВР и на дирекция „Миграция“ - МВР за сведение и изпълнение.
ВПД АДМИНИСТРАТИВЕН 

СЕКРЕТАР НА МВР:





/п/
              Габриела Килфанова

